Lento unelmiin

Lento unelmiin (Radio Flyer) on yhdysvaltalainen perhe-elokuva vuodelta 1992. Yksinhuoltajaäidin pojista väkivaltaisen isäpuolen vallan alla kertovan elokuvan on käsikirjoittanut David M. Evans ja ohjannut Richard Donner. Poikia näyttelevät Elijah Wood ja Joseph Mazzello ja aikuisrooleja muiden muassa Lorraine Bracco, John Heard ja Adam Baldwin. Kehyskertomuksessa tarinan kertojaa, toista pojista aikuisena, esittää Tom Hanks. Fantasiaa ja todellisuutta yhdistävässä tarinassa pojat rakentavat lelukärrystään lentokoneen paetakseen.

Tuotanto
Elokuvan käsikirjoituksen laati siihen asti tuntematon David M. Evans, joka sai työstään yli miljoonan dollarin korvauksen elokuvastudioiden kilpaillessa siitä. Evansin piti alun perin myös ohjata elokuva, mutta tilalle otettiin kokeneempi Donner. Evans sai ohjaajauransa alkuun seuraavalla käsikirjoituksellaan Takapihan tykki, josta hän myös sai noin miljoona dollaria ja tätäkin elokuvaa paremmat arvostelut.

Vastaanotto
Elijah Wood palkittiin roolityöstään Young Artist -palkinnolla. Myös  Mazzello oli ehdokkaana palkintoon omassa ikäsarjassaan.

Olavi Similä kirjoitti Video-oppaassa vuodelta 1994 elokuvan löytävän poikkeuksellisen hyvin lasten maailman ja sielunelämän, makeiluun sortumatta. Hän antoi elokuvalle neljä tähteä asteikolla 1–5, mikä vastaa sanallista arviota ”erinomainen”.Romano, Bello (toim.): Video-opas 95, WSOY 1994, s. 348.

Lähteet

Luokka:Vuoden 1992 yhdysvaltalaiset elokuvat
Luokka:Yhdysvaltalaiset perhe-elokuvat
Luokka:Richard Donnerin ohjaamat elokuvat
Luokka:Elokuvat ilmailusta